寄題餘姚徐宰新作嚴公堂
作者：李光
朝代：宋

paragraphs: 子陵古真隱，逸氣横九州。
平生江海志，自比巢與由。
鴻飛本冥冥，肯爲稻粱謀。
虚屈萬乘顧，枉煩物色求。
貽書誚君房，預作腰領憂。
舜江公邑里，公去踰千秋。
青山無古今，大江日東流。
人物浪淘盡，英名至今留。
當年漁釣地，陳迹餘荒丘。
徐侯有佳政，百里安田疇。
作堂名嚴公，懷賢慕前修。
時來對江山，一尊更獻酬。
我豈隱淪歟，三黜今白頭。
年來賸得閑，忘機狎羣鷗。
結茅牟湖傍，一竿幸可投。
蒻笠青蓑衣，生涯寄扁舟。
嚴子定不死，吾将從之游。